section_heading: Golden State Warriors
paragraph_text: Izabran je kao peti izbor NBA drafta 2001. od strane Golden State Warriorsa. U svojoj rookie sezoni, Richardson je prosječno postizao 14.4 poena, 4.3 skokova i 3 asistencije po utakmici te je na Rookie Challengeu osvojio nagradu za najkorisnijeg igrača te utakmice. Tijekom svog igranja u Warriorsima, Richardson je oduševljavao navijače sa svojim sjajnim i preciznim šutom, nevjerojatnim zakucavanjima te predanosti momčadi i navijačima. Nakon što su Warriorsi propustili doigravanje po 12. put u 12 godina, Richardson je, kao kapetan momčadi, uputio pismo isprike svim navijačima kluba. U sezoni 2006./07. Warriorsi su iznenađujuće ostvarili svoj prvi nastup u doigravanju, nakon 13 godina, te su u prvom krugu svladali, prvoplasirane i favorizirane, Dallas Maverickse u šest utakmica. U drugom krugu doigravanja susreli su se s Utah Jazzerima koji su ih s lakoćom pobijedili u pet utakmica. Richardson također drži rekord franšize Warriorsa po broju uzastopnih trica sa svojih osam koje je ostvario u utakmici s Phoenix Sunsima. 2002. i 2003. godine Richardson je osvajao Slam Dunk natjecanje te je time postao prvi igrač, nakon Michaela Jordana, koji je to natjecanje osvajao dva puta. Također se natjecao i 2004. godine, ali je u finalu izgubio od Freda Jonesa.